Beloning vir inligting oor treinvandalisme(Argieffoto: pixabay) Die Stad Kaapstad het ŉ beloning van R5 000 uitgeloof vir inligting wat kan lei tot die inhegtenisneming en suksesvolle vervolging van die verdagte(s) wat verantwoordelik is vir die beskadiging/plundering van ’n splinternuwe trein. ŉ Southern Line-trein se venster is verlede Dinsdag in die Steenberg-omgewing in Kaapstad met klippe stukkend gegooi. Dit is in hierdie stadium nie duidelik wie hiervoor verantwoordelik is nie. Volgens Geordin Hill-Lewis, Kaapstad se burgemeester, beloop die herstelkoste van die trein na raming R20 000. “Skade aan kritieke infrastruktuur is heeltemal onaanvaarbaar, selfs al word dit gepleeg deur jeugdiges wat dink dat dit ‘pret’ is om treine met klippe te gooi,” het Hill-Lewis gesê. Hill-Lewis sê Kapenaars ly reeds finansieel onder die afwesigheid van ŉ toereikende spoordiens. Dit is omdat hulle genoop is om hul inkomste aan ander vorms van openbare vervoer moet bestee. Hy sê boonop neem hulle ook langer om tussen werk en huis te reis.